b'\n_START_ARTICLE_\nYF-23 Black Widow II\n_START_SECTION_\nOzadje\n_START_PARAGRAPH_\nPo ve\xc4\x8d kot dveh desetletjih operativne uporabe letala F-15 Eagle, so se ZDA (oz. Vojno letalstvo ZDA \xe2\x80\x93 USAF) odlo\xc4\x8dile, da ga zamenjajo z bolj zmogljivim, ker ni ve\xc4\x8d konkuren\xc4\x8dno letalom MiG-29 in Su-27. Nate\xc4\x8daj so razpisali leta 1981. Leta 1985 so se proizvajalci razdelili v dve skupini. V prvi sta bila Northrop in McDonnell Douglas, v drugi pa Lockheed Martin, Boeing in General Dynamics. V prvi skupini je nastalo letalo z oznako YF-23.\n_START_SECTION_\nZgodovina\n_START_PARAGRAPH_\nProjekt se je imenoval ATF (advanced tactical fighter). 31 decembra 1986 sta bili obe ekipi podprti z 691 milijoni dolarjev. Za ta denar je morala vsaka skupina izdelati dva prototipa. Obe skupini je \xc4\x8dakalo te\xc5\xbeko delo, saj so ZDA \xc5\xbeelele najsodobnej\xc5\xa1e letalo, ki bi, tako kot letalo F-15, preseglo zmogljivosti takrat narejenih letal. Nate\xc4\x8daj je temeljil na manevrsko zelo zmogljivem letalu, doseganju nadzvo\xc4\x8dne hitrosti brez dodatnega zgorevanja in slabi radarski opaznosti. Obe skupini sta \xc5\xbee imeli izku\xc5\xa1nje s tehnologijo stealth (slaba radarska opaznost). Northrop je izdelal\xc2\xa0\xc2\xbbnevidni\xc2\xab\xc2\xa0bombnik B-2, Lockheed Martin pa\xc2\xa0\xc2\xbbnevidni bombnik\xc2\xab\xc2\xa0F-117A. Northrop je imel rahlo prednost v aerodinamiki letala, druga skupina pa bolj\xc5\xa1i izpu\xc5\xa1ni sistem, ki je vseboval tudi premi\xc4\x8dno \xc5\xa1obo. Obe skupini sta izdelali letali do leta 1990. Northrop in McDonnell Douglas sta naredila dve izpeljanki letala YF-23. Ena izpeljanka je bila opremljena z dvema motorjema Pratt & Whitney F119, druga pa z motorjema General Electric F120. Slednji se je na preskusih izkazal za u\xc4\x8dinkovitej\xc5\xa1ega. Leta 1991 se je projekt ATF zaklju\xc4\x8dil. Vendar zmagovalca nate\xc4\x8daja nista bila Northrop in McDonnell Douglas, ampak nasprotna skupina, ki je predstavila letalo YF-22.\n_START_SECTION_\nPoslednji dom letala YF-23\n_START_PARAGRAPH_\nObe letali YF-23 sta po pogodbi pripadali ZDA. Vendar se ZDA niso odlo\xc4\x8dile za nadaljnje preizku\xc5\xa1anje letal, zato sta letali kon\xc4\x8dali v voja\xc5\xa1kem muzeju. Prvo letalo YF-23A\xc2\xa0\xc2\xbbBlack Widow II\xc2\xab\xc2\xa0PAV-1 (S/N 87-800) je na ogled v Nacionalnem muzeju USAF (Dayton, Ohio); drugo letalo YF-23A\xc2\xa0\xc2\xbbGray Ghost\xc2\xab\xc2\xa0PAV-2 (S/N 87-801) pa je v Western Museum of Flight (Zamperini Field, Torrance, California).\n_START_SECTION_\nZanimivosti\n_START_PARAGRAPH_\nLetalo YF-23 Black Widow II so poimenovali po letalu P-61 Black Widow.'